**NOTA DE PREMSA**

***L’art de la nostra taula*, un projecte col·laboratiu impulsat
per joves nouvinguts i per estudiants de disseny**

* El 19 de gener a les 12.00h se celebrarà l’acte d’obertura de *L’art de la nostra taula*, una iniciativa que ha culminat en una mostra de ceràmica exposada al Museu del Disseny de Barcelona
* Fins al 23 de gener es podrà contemplar l’exhibició, un projecte col·laboratiu en què han participat joves de Fundació Adsis i d’EINA, Centre Universitari de Disseny i Art de Barcelona i el Museu del Disseny de Barcelona

**18 de gener de 2022**. – El pròxim **dimecres 19 de gener a les 12.00h** se celebrarà l’**acte d’obertura** de ***L’art de la nostra taula***, una iniciativa impulsada per joves nouvinguts i per estudiants de disseny i que culmina en una mostra de ceràmica. El **Museu del Disseny de Barcelona** és l’espai on es troba l’exhibició gratuïta que es podrà visitar fins al 23 de gener.

[*L’art de la nostra taula*](https://ajuntament.barcelona.cat/museudeldisseny/ca/exposicio/lart-de-la-nostra-taula) neix de la col·laboració entre **Fundació Adsis**, **EINA, Centre Universitari de Disseny i Art de Barcelona** i el **Museu del Disseny de Barcelona**. La iniciativa es tracta d’un **projecte de creació, educació i disseny** que gira al voltant de l’àmbit temàtic de “l’art de la taula”, un ritual que s’ha convertit en un espai de comunicació i convivència i que entén les taules com “espais de vida on ens trobem, connectem, compartim i creem vincles”. La ceràmica ha estat la tècnica escollida per l'ancestralitat que evoca al voltant del menjar en totes les cultures.

En aquesta línia, a partir de l'aprenentatge mutu i col·laboratiu, 22 joves nouvinguts alumnes de Fundació Adsis i 12 estudiants d’EINA, Centre Universitari de Disseny i Art de Barcelona, han dissenyat peces de ceràmica al voltant de la simbologia de compartir la taula. D’aquesta manera, la creació artística ha teixit llaços entre els i les joves que s'han solidificat en les peces de ceràmica. En un procés integral, l’alumnat de Fundació Adsis ha pogut descobrir i posar en joc competències pròpies, fer nous aprenentatges sobre processos artesanals i industrials, conèixer un nou àmbit laboral i generar noves relacions.

***L’art de la nostra taula,* un projecte col·laboratiu**

*L’art de la nostra taula* és un projecte dut a terme de manera col·laborativa entre el Servei d’Activació Competencial (acompanyat per Pere Rodríguez i Lucía Mendoza) i el projecte PASSWORK-Centre de Noves Oportunitats de Barcelona de [Fundació Adsis](https://www.fundacionadsis.org/es); l’assignatura de Pedagogies del Disseny del Grau en Disseny d’[EINA](https://www.eina.cat/es), Centre Universitari de Disseny i Art de Barcelona (impartida per la dissenyadora Anna Majó); i el Departament Educatiu del [Museu del Disseny de Barcelona.](https://ajuntament.barcelona.cat/museudeldisseny/es)

**Fundació Adsis, sempre al costat de les persones**

Fundació Adsis és una entitat sense ànim de lucre que lluita per a construir una societat més justa, solidària i inclusiva. Treballa des de la proximitat i l'acompanyament, compromesa amb les persones en risc d'exclusió social perquè aconsegueixin desenvolupar els seus projectes de vida. Amb 55 anys d'acció social, el 2021 va celebrar el seu 25è Aniversari com a fundació, recorregut en el qual ha acompanyat a més de 900.000 persones.

|  |
| --- |
| **Per a més informació i programar entrevistes:**María Moya, Tècnica de comunicació de Fundació Adsis maria.moya@fundacionadsis.org – 652 685 456 |

<www.fundacionadsis.org>

